**МОТИВИ**

към проект на Инструкция за отмяна на Инструкция № Iз-1707 от 7 ноември 2007 г. за взаимодействие между Министерството на вътрешните работи и Държавната агенция по горите при опазването на горите, дивеча и рибата в обектите за любителски риболов на територията на Република България (обн. ДВ, бр. 97 от 2007 г.)

1. Причини, които налагат приемането на проекта:

При направен в Министерството на вътрешните работи (МВР) преглед на нормативни актове, регламентиращи взаимодействието на органи на министерството с различни органи на изпълнителната власт е установено, че липсва изрично правно основание за Инструкция № Iз-1707 от 7 ноември 2007 г. за взаимодействие между МВР и Държавната агенция по горите при опазването на горите, дивеча и рибата в обектите за любителски риболов на територията на Република България.

Инструкция № Iз-1707 от 2007 г. е издадена на основание чл. 21, т. 11 от Закона за Министерството на вътрешните работи (ЗМВР) (отменен) (обн., ДВ, бр. 53 от 2014 г.) и чл. 70, ал. 1 от Закона за горите (отменен) (обн., ДВ, бр. 19 от 2011 г.). Нормата на чл. 22, т. 11 от ЗМВР (отм.) регламентира общото правило, че министърът отговаря за правното осигуряване на дейността на министерството, като издава правилници, наредби и инструкции, а нормата на чл. 70, ал. 1 от ЗГ (отм.) предвижда, че органите на държавната и местната власт, организациите и лицата се задължават да оказват съдействие на служителите по горите при изпълнението на служебните им задължения по опазване на горите и земите от горския фонд. В действащия Закон за горите (обн., ДВ, бр. 19 от 2011 г.) и в действащия ЗМВР (обн., ДВ, бр. 53 от 2014 г.) няма изрична законова делегация за издаване на инструкция с предмета на регулиране на Инструкция № Iз-1707 от 2007 г.

Липсата на действащо изрично правно основание за издаване на Инструкция № Iз-1707 от 2007 г. налага нейната отмяна.

Наред с горното, дейностите и правомощията на органите на компетентните държавни структури, адресати на инструкцията, както и взаимодействието между тях са регламентирани в действащите ЗГ, Закон за лова и опазване на дивеча, ЗМВР и издадените въз основа на тях подзаконови нормативни актове. Така например, взаимодействието на органите за пожарна безопасност и защита на населението с органите на Изпълнителната агенция по горите е уредено в действащия ЗГ и Наредба № 8 от 11.05.2012 г. за условията и реда за защита на горските територии от пожари (обн., ДВ, бр. 38 от 2012 г.).

Инструкцията за отмяна следва да бъде издадена от министъра на земеделието и министъра на вътрешните работи с оглед правомощията на министъра на земеделието по Закона за горите. Съгласно чл. 76, ал. 1 от Административнопроцесуалния кодекс, нормативните административни актове се издават от изрично овластени от Конституцията или закон органи. В случая компетентен орган се явява министърът на земеделието с оглед правомощията му по Закона за администрацията да издава инструкции от една страна и правомощията му по Закона за горите от друга страна.

2. Цели, които се поставят:

С предлагания проект на инструкция за отмяна на Инструкция № Iз-1707 от 7 ноември 2007 г. за взаимодействие между МВР и Държавната агенция по горите при опазването на горите, дивеча и рибата в обектите за любителски риболов на територията на Република България се цели отмяната на подзаконов нормативен акт, за чието издаване не съществува действащо правно основание и постигане на съответствие с действащата нормативна уредба.

3. Финансови и други средства, необходими за прилагането на новата уредба:

Издаването на акта не води до необходимост от допълнителни финансови и други средства.

4. Очаквани резултати от прилагането:

Като резултат от предложената отмяна на акта се очаква да се постигне съответствие с действащата нормативна уредба.

5. Анализ за съответствие с правото на Европейския съюз:

С проекта на акт не се въвеждат изисквания, произтичащи от правни актове на Европейския съюз, поради което не е изготвена справка за съответствие с правото на Европейския съюз.